DATGANIAD YSGRIFENEDIG

Teitl: Bil Senedd ac Etholiadau (Cymru)

Dyddiad: 12 Chwefror 2019

Gan: Elin Jones AC, y Llywydd, fel Cadeirydd Comisiwn y Cynulliad

Yr wyf yn falch o hysbysu Aelodau'r Cynulliad fy mod heddiw wedi cyflwyno’r Bil Senedd ac Etholiadau (Cymru) i'r Cynulliad Cenedlaethol, ynghyd â'r Memorandwm Esboniadol a'r Asesiad Effaith Rheoleiddiol sy’n cyd-fynd ag ef.

Cyn cyflwyno’r Bil, bu cyfnod o ymgynghori cyhoeddus gan Gomisiwn y Cynulliad ar gynigion i newid enw'r Cynulliad Cenedlaethol, ar argymhellion y Panel Arbenigol ar Ddiwygio Trefniadau Etholiadol y Cynulliad, ac ar newidiadau arfaethedig eraill i drefniadau etholiadol a mewnol y Cynulliad.

Mae'r Bil yn bwriadu defnyddio pwerau yn Neddf Cymru 2017 i:

* newid enw'r sefydliad o Gynulliad Cenedlaethol Cymru ("National Assembly for Wales") i "Senedd", a gwneud newidiadau canlyniadol i enwau, teitlau a disgrifiadau perthnasol; caiff y Senedd hefyd ei galw'n “Welsh Parliament”;
* gostwng yr oedran ar gyfer pleidleisio yn etholiadau'r Cynulliad i 16 oed, a diwygio'r trefniadau cofrestru etholiadol cysylltiedig;
* diwygio'r gyfraith sy'n ymwneud ag anghymhwyso person rhag bod yn Aelod o'r Cynulliad;
* gosod dyletswydd ar y Senedd i ystyried y trefniadau ariannol a goruchwylio ar gyfer gwaith y Comisiwn Etholiadol mewn perthynas ag etholiadau datganoledig Cymru a refferenda datganoledig;
* cyflwyno pŵer i wneud rheoliadau i weithredu argymhellion Comisiwn y Gyfraith;
* estyn y dyddiad olaf ar gyfer cyfarfod cyntaf y Cynulliad ar ôl etholiad;
* egluro pwerau Comisiwn y Cynulliad i godi tâl am nwyddau a gwasanaethau.

Ym mis Gorffennaf 2016, cytunodd Aelodau'r Cynulliad yn unfrydol y dylai’r Cynulliad newid ei enw i adlewyrchu’n well ei statws cyfansoddiadol fel senedd genedlaethol. Mae'r Bil yn rhoi effaith i’r penderfyniad hwn ac yn sicrhau gwell dealltwriaeth o rôl y Cynulliad Cenedlaethol trwy ei ailenwi yn “Senedd". Yn fy ymwneud ag Aelodau a grwpiau’r pleidiau, daeth i’r amlwg mai dyma'r enw sy’n ennyn y gefnogaeth fwyaf yn y Cynulliad. Mae'r Bil yn darparu y caiff y Senedd hefyd ei galw'n “Welsh Parliament” i helpu pobl i ddeall yr enw “Senedd” ac i adlewyrchu statws cyfansoddiadol y sefydliad.

Rwy’n cynnig bod yr enw newydd yn dod i rym ym mis Mai 2020 i sicrhau bod y cyhoedd yn gyfarwydd ag ef cyn etholiadau'r Cynulliad yn 2021.

Bydd gostwng yr oedran pleidleisio yn etholiadau'r Cynulliad i 16 yn adlewyrchu barn mwyafrif y rhai yr ymgynghorwyd â hwy ynghylch argymhellion y Panel Arbenigol, a oedd yn argymell y byddai gwneud hynny yn ffordd rymus o gynyddu ymwybyddiaeth wleidyddol a chyfranogiad ymhlith pobl ifanc. Bydd hyn yn sicrhau cysondeb gyda'r bwriad i ostwng yr oedran pleidleisio i 16 ar gyfer etholiadau llywodraeth leol ac rwyf wedi cydweithio'n agos â Llywodraeth Cymru i ddatblygu'r agwedd hon ar y Bil.

Bydd y Bil yn cynnwys darpariaethau i egluro'r gyfraith ar anghymhwyso rhag bod yn Aelod o'r Cynulliad, er mwyn ei gwneud yn gliriach pwy all sefyll etholiad a gwasanaethu yn y Cynulliad. Bydd darpariaethau o'r fath hefyd yn galluogi ac yn annog mwy o bobl i sefyll i gael eu hethol i'r Cynulliad Cenedlaethol trwy gael gwared ar rai o'r rhwystrau presennol rhag sefyll etholiad a dal swyddi eraill ar yr un pryd.

Fy mwriad yw bod y darpariaethau i ostwng yr oedran pleidleisio, a’r newidiadau i'r gyfraith ar anghymhwyso, yn cael effaith at ddibenion etholiadau'r Cynulliad yn 2021.

Rhoddodd Deddf Cymru 2017 gyfrifoldeb i'r Cynulliad am etholiadau a refferenda datganoledig Cymru. Mae Comisiwn y Cynulliad o'r farn, gan fod y Cynulliad yn gyfrifol am etholiadau datganoledig, y dylai'r Cynulliad hefyd ystyried newid y trefniadau ariannol a goruchwylio ar gyfer etholiadau datganoledig. Felly, mae'r Bil yn gosod dyletswydd ar y Cynulliad i ystyried trefniadau'r Comisiwn Etholiadol, er enghraifft a ddylai'r Cynulliad ei ariannu am ei waith ar etholiadau datganoledig Cymru ac a ddylai fod yn atebol i'r Cynulliad am waith o'r fath.

Yn 2016, yn dilyn cyfnod o ymgynghori, cynigiodd Comisiwn y Gyfraith y dylid diwygio'r gyfraith ar etholiadau. Diben yr argymhellion interim a wnaed gan Gomisiwn y Gyfraith oedd symleiddio'r trefniadau gweinyddol ar gyfer etholiadau a, lle bo'n briodol, safoni'r trefniadau hynny ar draws pedair rhan y DU. Mae'r Bil yn rhoi pŵer i Lywodraeth Cymru wneud y cyfryw is-ddeddfwriaeth sy'n ofynnol i weithredu argymhellion Comisiwn y Gyfraith.

Mae'r Bil hefyd yn gwneud newidiadau i drefniadau mewnol y Cynulliad, trwy ymestyn y cyfnod pryd y caniateir cynnal cyfarfod cyntaf y Cynulliad ar ôl etholiad, ac egluro pwerau Comisiwn y Cynulliad i godi tâl am nwyddau a gwasanaethau. Diben y newidiadau hyn yw sicrhau bod y Cynulliad yn gallu gweithredu mor effeithiol â phosibl.

Cynhaliodd Comisiwn y Cynulliad drafodaethau â rhanddeiliaid allweddol trwy gydol y broses o ddatblygu'r Bil hwn, gan gynnwys y cyhoedd, y gymuned etholiadol, mudiadau gwirfoddol, Llywodraeth Cymru a phleidiau gwleidyddol. Bu eu barn yn amhrisiadwy yn ystod y broses honno ac rwyf am ddiolch iddynt oll am eu cyfraniadau.

Ym mis Hydref 2018, cytunodd y Cynulliad Cenedlaethol y caiff Comisiwn y Cynulliad gyflwyno'r Bil hwn. I basio’r Bil, bydd angen cefnogaeth o leiaf ddwy ran o dair o'r Aelodau, a byddaf yn parhau i ymgysylltu â’r Aelodau ar draws y Siambr i geisio consensws eang ar ddarpariaethau'r Bil wrth symud ymlaen.

Byddaf yn gwneud datganiad llafar am y Bil i'r Cynulliad Cenedlaethol yfory. Mae copi o'r Bil a’r dogfennau ategol ar gael yma:

* [Bil Senedd ac Etholiadau (Cymru)](http://www.assembly.wales/laid%20documents/pri-ld12142/pri-ld12142-w.pdf)
* [Memorandwm Esboniadol, yn ymgorffori’r Asesiad Effaith Rheoleiddiol a’r Nodiadau Esboniadol](http://www.assembly.wales/laid%20documents/pri-ld12142-em/pri-ld12142-em-w.pdf)